Petter Løvik (Høyre), 1999-12-15:
I ein replikk tidlegare i dag gjekk eg litt inn på Framstegspartiet og gav dei tilløp til ros, fordi dei på same måten som Høgre understrekar verdien av å vere ulike. Men eg var samtidig ein visitt innom dei og skulda dei for å meine at den ulikskapen blei tolerert berre dersom den var basert på at dei «ulike» er som alle oss andre. Eg nemnde spesielt som eit eksempel Framstegspartiet sin merknad om at dei utelukkande vil prioritere tiltak som har med felles nasjonal kunnskapsformidling å gjere. Det er nemnt i samanheng med at den samiske læreplanen for 1997 ikkje er blant desse tiltaka. Dette er ikkje ei stor skulepolitisk sak, men eg synest denne saka kanskje viser litt kor ulike vi er når det gjeld menneskesyn og forståing for andre kulturar, som er nokså grunnleggande når det gjeld forskjellen på Framstegspartiet og Høgre. Eg merka meg at eg ikkje fekk svar frå representanten Evje på noko av dei to konkrete spørsmåla eg stilte i den samanhengen, der eg innleidde med å seie at Høgre sjølvsagt ikkje vil at nokon skal tvingast til å ha ein samisk læreplan. Det er urettvist for dei som ikkje vil ha den, men det er like urettvist dersom vi nektar den samiske befolkninga opplæring på deira eige morsmål. Dei må få ha ein læreplan som støttar opp om deira kultur. Representanten Ulf Erik Knudsen har seinare gjentatt Framstegspartiet sitt syn utan å vere konkret, og eg ville gjerne ha ein kommentar frå Framstegspartiet på det området. Eit anna områda som har vore nemnt tidlegare i dag, men som har vore lite kommentert, er forholda ved kunsthøgskulane. Det vi frå Høgre si side her gjer, er å legge inn 5 mill. kr ekstra som eit strakstiltak, fordi vi ikkje kan leve med den situasjonen vi har ved kunsthøgskulane, utigjennom neste år. Det gjeld både i Oslo og i Bergen. Men i tillegg – og det er eg veldig glad for at komiteen er samla om – ber vi no om ein gjennomgang av situasjonen, for vi kan ikkje kvar einaste haust ha ein situasjon gåande der undervisningstilbodet ikkje held mål, der undervisningstilbodet blir redusert, og der tryggleiken for framtida er minimal. Eit tredje punkt eg har lyst til å ta opp, er eit felt som eit fleirtal i Stortinget påla Regjeringa tidlegare i år. Det gjeld det såkalla fagrådet, som skal vere eit organ som skal gi kommunar og andre skuleeigarar faglege råd når det gjeld inneklima og bygningsstandard. Noko av det som for Høgre er veldig viktig, er å sikre eit arbeidsmiljø for elevar og for lærarar som gjer at ein kan få ut det beste. Her kjem Regjeringa som svar med eit «samarbeidsorgan», der ein masse organisasjonar skal vere samla i eit råd som eventuelt skal kunne knyte til seg fagleg ekspertise. Eg synest ikkje – og det har vi også lagt ned i merknadene våre – at dette er eit svar på det viktige vedtaket som Stortinget gjorde. Og når representanten Anneliese Dørum tidlegare i dag sa at dette samarbeidsorganet skal utviklast til eit fagråd, synest eg vi går veldig mange og lange omvegar før vi kjem fram til det som er poenget, nemleg at ein del av problema ute i skulane skuldast at det er for lite pengar. Men det blir påvist at ein veldig stor del også skuldast mangel på kunnskap og mangel på faglege råd. Det som låg i Høgre si støtte til forslaget, var heilt klart eit fagråd av fagfolk og ikkje eit organ som er samansett av ein masse organisasjonar, som for så vidt kan vere greitt, men som ikkje vil kunne gi eit godt nok tilbod. Til slutt: Representanten Oppebøen Hansen var i førre innlegget inne på og snakka pent om toppidrettstilbodet, og det har representanten Oppebøen Hansen og hans kolleger i Arbeidapartiet gjort i mange år. Men kvar einaste gong dei har hatt sjansen, har dei vore med og stemt ned dei to forslaga som skal til for at dette tilbodet kan utviklast. Det eine er å få bort det taket som Regjeringa foreslo og stortingsfleirtalet vedtok i fjor på 810 elevar. Det andre er at her må ei større økonomisk støtte inn. Først då kan vi realisere tilboda m.a. i Tromsø og i Bergen og utviding på Kongsvinger, som Høgre no går inn for. No går det ikkje an å utsette lenger og halde folk med god prat, no må vi kome til handling.